b'\n_START_ARTICLE_\nBisnesenkeli\n_START_PARAGRAPH_\nBisnesenkeli tai enkelisijoittaja on yksityishenkil\xc3\xb6, joka sijoittaa aikaansa ja rahaansa p\xc3\xa4\xc3\xa4s\xc3\xa4\xc3\xa4nt\xc3\xb6isesti kasvuyrityksiin ja nuoriin kasvuyrityksiin eli startup-yrityksiin. H\xc3\xa4n sijoittaa yleens\xc3\xa4 listaamattomiin yrityksiin, joilla katsoo olevan kasvupotentiaalia. Startupin alkuvaiheessa kuluu helposti paljon rahaa, mutta varoja enemm\xc3\xa4n yrityksiss\xc3\xa4 tarvitaan kokemusta, kontakteja ja hyvi\xc3\xa4 neuvoja. Bisnesenkeli osallistuukin usein tukemansa yrityksen hallintoon ja kontaktiverkon luomiseen. Bisnesenkeli on tyypillisesti kokenut ja menestynyt yritt\xc3\xa4j\xc3\xa4, joka haluaa sijoittaa p\xc3\xa4\xc3\xa4omiaan myyty\xc3\xa4\xc3\xa4n oman yrityksens\xc3\xa4. Bisnesenkelin liiketoimintamalli perustuu siihen, ett\xc3\xa4 h\xc3\xa4n miettii jo ennen sijoituksen tekemist\xc3\xa4 sit\xc3\xa4, kuka tai ketk\xc3\xa4 yrityksen voisivat ostaa.\n_START_SECTION_\nTerminologia\n_START_PARAGRAPH_\nEnkelisijoittaja sanan k\xc3\xa4ytt\xc3\xb6 yleistyi Suomessa vuoden 2011 lopulla. Sana on k\xc3\xa4\xc3\xa4nn\xc3\xb6slaina englanninkielisest\xc3\xa4 termist\xc3\xa4 angel investor.\n_START_SECTION_\nTutkimukset\n_START_PARAGRAPH_\nHarvardin yliopistossa vuonna 2010 tehdyn tutkimuksen mukaan bisnesenkelien rooli kasvuyritysten edist\xc3\xa4j\xc3\xa4n\xc3\xa4 todettiin merkitt\xc3\xa4v\xc3\xa4ksi. Verrokkiryhm\xc3\xa4\xc3\xa4n verrattuna useampi enkelirahoitusta saanut yritys saavutti nelj\xc3\xa4n vuoden i\xc3\xa4n. Niill\xc3\xa4 oli my\xc3\xb6s enemm\xc3\xa4n hakukonen\xc3\xa4kyvyytt\xc3\xa4 ja liikennett\xc3\xa4 verkkosivuillaan kuin ilman enkelisjoittajia toimineilla yrityksill\xc3\xa4. Rahaa t\xc3\xa4rke\xc3\xa4mp\xc3\xa4n\xc3\xa4 apuna pidettiin bisnesenkelien antamaa mentorointia ja heid\xc3\xa4n verkostojaan.\n_START_SECTION_\nBisnesenkelit Suomessa\n_START_PARAGRAPH_\nEnsimm\xc3\xa4iset bisnesenkelit aloittivat toimintansa 1990-luvun puoliv\xc3\xa4liss\xc3\xa4. Aloitteleviin yrityksiin sijoittavia henkil\xc3\xb6it\xc3\xa4 on toki ollut aina, mutta bisnesenkeli-ilmi\xc3\xb6 liittyy Yhdysvalloista Suomeen tulleeseen teknologiahuumaan. Vuonna 2010 Fibania Suomeen perustanut Juha Kurkinen arvioi, ett\xc3\xa4 Suomessa oli noin 50 kokop\xc3\xa4iv\xc3\xa4ist\xc3\xa4 ja noin 50 puolip\xc3\xa4iv\xc3\xa4ist\xc3\xa4 enkelisijoittajaa. Euroopassa enkelisijoittajia oli silloin noin 75 000 ja Yhdysvalloissa noin 250 000.\n_START_SECTION_\nBisnesenkeliverkostot\n_START_PARAGRAPH_\nSuomessa toimii vuonna 2018 yksi bisnesenkeliverkosto, Finnish Business Angels Network (FiBAN), joka on valtakunnallinen, voittoa tavoittelematon yhdistys. Se j\xc3\xa4rjest\xc3\xa4\xc3\xa4 tilaisuuksia, joiden kautta yritt\xc3\xa4j\xc3\xa4t ja sijoittajat voivat l\xc3\xb6yt\xc3\xa4\xc3\xa4 toisensa.'